

**Мамандандырылған зертханаларға қойылатын біліктілік талаптарын бекіту туралы**

Қазақстан Республикасы Ауыл шаруашылығы министрінің 2023 жылғы 27 қаңтардағы № 38 бұйрығы. Қазақстан Республикасының Әділет министрлігінде 2023 жылғы 30 қаңтарда № 31802 болып тіркелді

      "Асыл тұқымды мал шаруашылығы туралы" Қазақстан Республикасы Заңының 13-бабы 4-3) тармақшасына сәйкес БҰЙЫРАМЫН:

      1.  Қоса беріліп отырған мамандандырылған зертханаларға қойылатын біліктілік талаптары бекітілсін.

      2. Қазақстан Республикасы Ауыл шаруашылығы министрлігінің Мал шаруашылығы департаменті заңнамада белгіленген тәртіппен:

      1) осы бұйрықтың Қазақстан Республикасы Әділет министрлігінде мемлекеттік тіркелуін;

      2) осы бұйрықтың Қазақстан Республикасы Ауыл шаруашылығы министрлігінің интернет-ресурсында орналастырылуын қамтамасыз етсін.

      3. Осы бұйрықтың орындалуын бақылау жетекшілік ететін Қазақстан Республикасының ауыл шаруашылығы вице-министріне жүктелсін.

      4. Осы бұйрық алғашқы ресми жарияланғаннан күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
| *Қазақстан Республикасының*  *Ауыл шаруашылығы министрі* | *Е. Карашукеев* |

      "КЕЛІСІЛДІ"

Қазақстан Республикасы

Сауда және интеграция

министрлігі

|  |  |
| --- | --- |
|  | Қазақстан Республикасының Ауыл шаруашылығы министрі 2023 жылғы 27 қаңтардағы № 38 бұйрығымен бекітілген |

**Мамандандырылған зертханаларға қойылатын біліктілік талаптары**

      1. Осы мамандандырылған зертханаларға қойылатын біліктілік талаптары (бұдан әрі – біліктілік талаптары) "Асыл тұқымды мал шаруашылығы туралы" Қазақстан Республикасы Заңының 13-бабы 4-3) тармақшасына сәйкес әзірленді және мамандандырылған зертханаларға қойылатын біліктілік талаптарын айқындайды.

      2. Осы біліктілік талаптарында мынадай ұғымдар пайдаланылады:

      1) мамандандырылған зертхана – аккредиттелген заңды тұлға немесе оның атынан әрекет ететін оның құрылымдық бөлімшесі, сондай-ақ заңды тұлғаның молекулярлық генетикалық сараптаманы жүзеге асыратын аккредиттелген құрылымдық бөлімшесі;

      2) молекулалық генетикалық сараптама – жануардың шығу тегінің дұрыстығын бағалау және (немесе) генетикалық ауытқуларды анықтау мақсатында жүзеге асырылатын оның биологиялық материалын зерттеу;

      3. Мамандандырылған зертханаларға мынадай біліктілік талаптары қойылады:

      1) "Cәйкестікті бағалау саласындағы аккредиттеу туралы" Қазақстан Республикасының Заңына және МЕМСТ ISO/IEC 17025 "Сынақ және калибрлеу зертханаларының құзыреттілігіне қойылатын жалпы талаптар" мемлекетаралық стандартына сәйкес молекулалық генетикалық сараптама жүргізуге мамандандырылған зертхананың құзыреттілігін куәландыратын аккредиттеу жөніндегі орган берген аккредиттеу аттестатының болуы;

      2) басшылар мен мамандардың мынадай білікті құрамының болуы: "Биология", "Биотехнология", "Ветеринария", "Денсаулық сақтау" мамандықтары бойынша жоғары және (немесе) жоғары оқу орнынан кейінгі білімі, мамандығы бойынша кемінде 3 (үш) жыл практикалық жұмыс тәжірибесі бар басшы және "Биология", "Биотехнология", "Ветеринария" және "Денсаулық сақтау" мамандықтары бойынша жоғары және (немесе) жоғары оқу орнынан кейінгі білімі, мамандығы бойынша кемінде 1 (бір) жыл практикалық жұмыс тәжірибесі бар мамандар (кемінде 3 (үш) адам).

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК